Padtoets: Is Trailblazer steeds ŉ alternatief? | Maroela Media
Die Trailblazer LTZ Z71 (Foto: Chevrolet)
Maroela Media het ŉ beurt gehad om Chev se duurste Trailblazer te toets, voor hulle besluit het om uit die land te verkas. Mmm. Nou hoe nou? Is die Trailblazer moontlik steeds ŉ opsie? Dalk teen die regte prys? Kom ek verduidelik.
Daar is vier sportnutsvoertuie tans op die mark wat hulle oorsprong by bakkies het. Dié sportnutse het almal nog ŉ leerraam onderstel. Hulle het almal nog soliede agterasse. Dit maak dié sportnutse rateltaai en gewoonlik heel billik in die veldry-departement.
Die vier waarvan ek praat is Ford se nuwer Everest, Toyota se Fortuner, Chevrolet se Trailblazer en die Mitsubishi Pajero Sport wat binnekort vervang gaan word met ŉ splinternuwe model. Ons het ongelukkig nog nie ŉ beurt gehad om die Everest te toets nie, maar ons ken die Fortuner goed – en ons hou van hom. Die Trailblazer is onlangs opgeknap – en die syfers lyk belowend.
Die Trailblazer is ŉ lekker groot wa. Daar is sewe sitplekke, maar min kattebak indien sitplek ses en sewe oopgevou is, maar al drie dié voertuie het dieselfde probleem. Die res van die binneruim is die gewone groot sportnuts-uitleg. Drie sitplekke in die middelste ry en natuurlik twee voor en twee agter.
Die ontwerp van die Trailblazer is aangenaam. Die LTZ Z71, die een wat ons getoets het, is die kwaaiste model in die reeks en spog met 144 kW en 500 Nm wringkrag. Die model wat ons getoets het, was reeds mooi ingeloop, maar ek weet nie waar raak van daai wringkrag weg nie. Ek glo dit is weens ŉ lui wringkragomsitter dat die Trailblazer nie so sterk voel soos wat papier aandui nie. Ek sou graag die enjin in ŉ handrat wou toets.
Die ritgehalte is normaal vir die klas voertuig en die Trailblazer kan ŉ redelike gewig dra en sleep, al is ek nie oortuig dat die Trailblazer se wringkragomsitter die lekkerste sleepgereedskap gaan wees nie. Die Z71 is ŉ volledige 4×4 model met laestrek en sy 221 mm grondvryhoote nie te versmaai nie, al klop die Fortuner hom met 279 mm.
So laat die penarie met GM en Chev se Trailblazer my aan die kopkrap. Is dit ŉ goeie idee om nou ŉ Trailblazer aan te skaf? Teen die gelyste prys van R634 500 vir die Trailblazer 2.8D 4×4 LTZ Z71? Nee. Die Everest 3.2 XLT is net-net duurder teen R639 900 en ŉ Fortuner 2.8 GD-6 4×4 outo effe goedkoper teen R617 900. Die nuwe Pajero Sport word in September bekendgestel so ons hang aan ŉ tak vir daardie een.
Indien ŉ GM-handelaar ŉ reuse-aflsag bied, dan is dit wel ŉ opsie. Onthou – Isuzu gaan die Trailblazer vir jou kan diens en onderhou, maar gaan die waarde nog daar wees wanneer jy hom wil inruil op iets nuwer oor ŉ paar jaar?
Trailblazer 2.5D LT 120 kW/ 380 Nm 7.6 ℓ/100 km R458 400
Trailblazer 2.5D LT outo 120 kW/ 380 Nm 8.9 ℓ/100 km R476 500
Trailblazer 2.8D LTZ 144 kW/ 500 Nm 9.5 ℓ/100 km R562 800
Trailblazer 2.8D 4×4 LTZ 144 kW/ 500 Nm 9.5 ℓ/100 km R624 300
Trailblazer 2.8D 4×4 LTZ Z71 144 kW/ 500 Nm 9.5 ℓ/100 km R634 500
Die reeks word gedek deur ŉ 5 jaar/ 120 000 km waarborg en 5 jaar/ 90 000 km diensplan.
Mitsubishi Pajero Sport 2.5Di-D 4×4 Shogun outo 131 kW/ 350 Nm 8.5 ℓ/100 km 3 jaar/ 100 000 km waarborg
5 jaar/ 90 000 km diensplan R589 900
Toyota Fortuner 2.8 GD-6 4×4 outo 130 kW/ 450 Nm 8.5 ℓ/100 km 3 jaar/ 100 000 km waarborg
5 jaar/ 90 000 km diensplan R617 900
Ford Everest 3.2 4WD XLT 147 kW/ 470 Nm 8.2 ℓ/100 km 4 jaar/ 120 000 km waarborg
5 jaar/ 100 000 km diensplan R639 900
Die Trailblazer kan maar gaan slaap! Hy’t o.a. nie ‘n agterste ewenaarslot (diff-lock) nie, en sy kloukrag-beheer (traction control) sukkel maar in die veld, en dit lei tot ‘n irriterende “spin-en-spartel” situasie op ‘n 4X4 roete…
Voer daarby sy vrot inruilwaarde, en die Everest en Fortuner is die logiese keuses en puik voertuie daarby!
Vaarwel Chev, skoert nou!!!
Wanneer kom die Isuzu MU-X?
Ons het Chev nie nodig in die land nie want daar is oorgenoeg BETER voertuie van ander fabrikate om van te kies.Die persoon wat nou na dese ‘n Chev produk aanskaf is nie intellegent nie!Totsiens General Motors,ons gaan jou NIE mis nie.
Maak eers weer seker oor die korrekte spelling van daardie term wat jy gebruik om ander te verkleineer.
Verder is dit te betwyfel of General Motors (3de grootste motorvervaardiger in 2015 in die wereld!) Suid-Afrika “gaan mis”. Wat soos ‘n paal bo water staan, is dat die Oos-Kaap werkers wat binnekort sonder ‘n inkomste gaan sit, GM baie gaan mis!
Mense wat ‘n Fortuner ry, kan nie ‘n Trailblazer bekostig nie. Ek weet persoonlik dat wanneer die ouens op ‘n saamtrek saam met die ou GM is wil die Toyota ouens die Trailblazer ry omdat hy so lekker ry en baie krag het. Ek kan self nie een bekostig nie. Maar die waarborge spreek vanself – Toyota het die plot verloor, kyk net na hulle kort waarborge. Ek het self ‘n Forunter gehad, maar dis ‘n veiligheids risiko en onveilig op die pad. Die Trailblazer is lekker vas op die pad. Beste waarde vir geld. Ek weet ook nie waar hierdie o vandaan kom met waar die krag verlore gaan nie – jy kan dit sê van die Ford – 500nm maar jy voel dit nêrens nie. Ek het self ‘n Fortuner gehad maar ontslae geraak van die ding omdat hy net wil ro;